Ka varem on Pärnumaa naised suursündmustel olnud toitlustamisega abiks.  1999. a Tallinna laulu- ja tantsupeo ajaks pandi kokku naiskodukaitse, kodutütarde, noorkotkaste ühine meeskond ning mindi laulupeolisi toitlustama. 30-kraadises kuumuses keedeti iga päev välikateldes mitu korda tulisemat suppi, mis kõik isukalt ära söödi. Üks suuremaid ettevõtmisi oli 2000. aasta mais toimunud Eesti Evangeelse Luterliku Kiriku laulupäevast osavõtjate söötmine. Pärnu Eliisabeti koguduse palvel ja tellimisel toitlustati välikatlatoiduga 3 päeva kestel peolisi 3 korda päevas. Kogu maailmast  kohale saabunud laulupäevalised jäid pakutuga ülimalt rahule. 2001. aastal Pärnus korraldatud Võidupüha paraadi ajal keedeti samuti sõdurisuppi kõigile osavõtjatele ja seda jälgima tulnud linnakodanikele. Kogu toitlustamise töö tegid iseseisvalt ära Pärnumaa ringkonna oma naised. Samal viisil korrati toitlustamist 2008 aastal 23. veebruaril toimunud paraadil.